Kêrel het meisie glo by woonstel uitgestampŉ 30-jarige man is in hegtenis geneem nadat ŉ vrou glo Sondagoggend omstreeks 02:00 uit die venster van ŉ woonstel op die 14de verdieping van ŉ gebou in Johannesburg gestamp is. Kapt. Xoli Mbele, woordvoerder van die polisie, het gesê die voorval het by die Loftus-gebou in Pritchardstraat plaasgevind. ŉ Veiligheidswag van die gebou het die polisie ontbied en die kêrel “met bloed op sy klere en skoene en op die vloer” aangetref. “Die woonstel is geplunder en die kêrel het aan die polisie gesê hy en sy 26-jarige meisie het baklei.” Die man sal binnekort in die Johannesburgse landdroshof verskyn op aanklag van moord. Die ondersoek duur voort. Mbele het vroue versoek om dadelik die polisie in kennis te stel indien hulle mishandel word. Mishandeling sluit emosionele, finansiële en fisiese mishandeling in. “Moenie in ŉ verhouding bly waar jy mishandel word nie. As jou lewensmaat jou een keer aangerand het en jy doen nie stappe nie, sal hy nie ophou tensy jy hom aangee nie. Stilte is nie goud werd nie; ons maan vroue om aanklagte in te dien indien hulle mishandel word. Samewerking tussen die gemeenskap en die polisie kan die toenemende misdaad teen vroue voorkom.”